প্রধানমন্ত্রীরদপ্তর
জি-২০ বিদ্যুৎ মন্ত্রীদের বৈঠকে প্রধানমন্ত্রীর ভিডিও বার্তা
নতুনদিল্লি ২২ জুলাই,২০২৩
(মাননীয়গণ, ভদ্রমহোদয়া এবং ভদ্রমহোদয়গণ,
নমস্কার! আমি আপনাদের সকলকে ভারতে স্বাগত জানাই । শক্তিব্যতীত ভবিষ্যৎ, দীর্ঘস্থায়িত্ব অথবা বৃদ্ধি ও উন্নয়ন নিয়ে কথা সম্পূর্ণ হতে পারে না । ব্যক্তি থেকে দেশ সকল স্তরেই উন্নয়নে এর প্রভাব আছে ।
বন্ধুগণ,
আমাদের বিভিন্ন বাস্তবতার পরিপ্রেক্ষিতে শক্তি রূপান্তরের পথও আমাদের ভিন্ন । তবুও আমি বিশ্বাস করি যে, আমাদের লক্ষ্য একই । সবুজ উন্নয়ন এবং শক্তি রূপান্তরে ভারত মহৎ প্রয়াস চালাচ্ছে । ভারত জনবহুল এবং দ্রুত উন্নয়নশীল বৃহৎ অর্থনীতির দেশ । তথাপি আমরা জলবায়ু নিয়ে আমাদের প্রতিশ্রুতি পূরণের লক্ষ্যে দৃঢ়ভাবে এগোচ্ছি । এই বিষয়ে ভারতের নেতৃত্ব প্রকাশ পেয়েছে । অজৈব বিদ্যুৎ উৎপাদন ক্ষমতা স্থাপনের লক্ষ্য ন’বছর আগেই পূরণ হয়েছে । আমরা এখন আরও বড় লক্ষ্য নিয়েছি । ২০৩০ সালের মধ্যে পঞ্চাশ শতাংশ অজৈব বিদ্যুৎ উৎপাদন ক্ষমতার লক্ষ্য পূরণ করার পরিকল্পনা করেছি । সৌরবিদ্যুৎ এবং বায়ু বিদ্যুতের ক্ষেত্রে ভারত অন্যতম বিশ্বনেতা । আমি খুশি যে, প্রতিনিধিরা পাওয়াগাড়া সোলার পার্ক এবং মধেরা সোলার ভিলেজ পরিদর্শন করেছেন । তাঁরা দেখেছেন, স্বচ্ছ্ব শক্তির বিষয়ে ভারতের দায়বদ্ধতা কত বেশি ।
বন্ধুগণ,
ভারতে গত ন’বছরে আমরা ১৯০ মিলিয়নের বেশি পরিবারে এলপিজি সংযোগ দিয়েছি । প্রতিটি গ্রামে বিদ্যুৎ সংযোগ পৌঁছে দেওয়ার ঐতিহাসিক নজির স্থাপন করেছি । আমরা মানুষকে নলবাহিত রান্নার গ্যাস দেওয়ার কাজ করছি । কয়েক বছরের মধ্যেই ৯০ শতাংশ মানুষের কাছেই পৌঁছে দেওয়া যাবে বলে আশা করা হচ্ছে । আমাদের লক্ষ্য সকলের জন্য দীর্ঘ মেয়াদী শক্তির ব্যবস্থা করা ।
বন্ধুগণ,
ছোট পদক্ষেপ থেকে বড় ফলাফল পাওয়া যায় । ২০১৫-য় এলইডি লাইট ব্যবহারের কর্মসূচি সূচনার মাধ্যমে ছোট পদক্ষেপ নেওয়া হয়েছিল । এটি বিশ্বে সবচেয়ে বড় এলইডি বিতরণ কর্মসূচি হয়ে দাঁড়িয়েছে । প্রতি বছর আমাদের সাশ্রয় হচ্ছে ৪৫ বিলিয়ন ইউনিটের বেশি শক্তি । আমরা বিশ্বে কৃষিক্ষেত্রে সৌরশক্তিচালিত পাম্পের বৃহত্তম কর্মসূচি শুরু করেছি । ২০৩০-এর মধ্যে দেশের বাজারে বৈদ্যুতিক গাড়ি বিক্রি বছরে ১০ মিলিয়ন হবে বলে মনে করা হচ্ছে । আমরা এবছর ২০ শতাংশ ইথানল মিশ্রিত পেট্রল বিক্রি চালু করেছি । ২০২৫-এর মধ্যে সারা দেশে এটি চালু করার লক্ষ্য আমাদের । ভারতকে কার্বনমুক্ত করতে বিকল্প হিসেবে গ্রিন হাইড্রোজেন নিয়ে দ্রুততার সঙ্গে আমরা কাজ করছি । আমাদের লক্ষ্য, গ্রিন হাইড্রোজেন এবং তার সংশ্লিষ্ট উপাদানের উৎপাদন, ব্যবহার এবং রফতানিতে ভারতকে গ্লোবাল হাব হিসেবে গড়ে তোলা । আমরা আমাদের অভিজ্ঞতা ভাগ করে নিতে পেরে খুশি ।
বন্ধুগণ,
সারা বিশ্ব এই গোষ্ঠীর দিকে তাকিয়ে আছে উন্নত, দীর্ঘমেয়াদী, সুলভ, অন্তর্ভুক্তিমূলক এবং স্বচ্ছ্ব শক্তি রূপান্তরের জন্য । এটা করতে গিয়ে মনে রাখতে হবে গ্লোবাল সাউথের ভাই-বোনেরা যেন পিছিয়ে না পড়ে । বিকাশশীল দেশগুলিকে সহজ শর্তে আর্থিক সাহায্য নিশ্চিত করতে হবে । প্রযুক্তির ফারাক মেটানোর উপায় খুঁজতে হবে । শক্তি নিরাপত্তা বাড়াতে হবে এবং বৈচিত্র্যমূলক সরবরাহ শৃঙ্খল নিয়ে কাজ করতে হবে । “ভবিষ্যতের জন্য জ্বালানি” নিয়ে আমাদের যোগাযোগ বাড়াতে হবে । এই লক্ষ্যে “হাইড্রোজেন সংক্রান্ত উচ্চস্তরীয় নীতি” একটি পদক্ষেপ । আন্তঃজাতীয় গ্রিডের মধ্যে সংযোগ শক্তি নিরাপত্তা বৃদ্ধি করবে । এই অঞ্চলে আমাদের প্রতিবেশীদের পারস্পরিক বোঝাপড়ার মধ্য দিয়ে এই ব্যাপারে সহযোগিতা বাড়ানোর কাজ করছি । আমি আপনাদের বলতে পারি যে, আমরা অত্যন্ত উৎসাহজনক ফলাফল দেখতে পাচ্ছি । বোঝা যাচ্ছে যে, সবুজ গ্রিডের আন্তঃসংযোগ রূপান্তর ঘটাতে পারে । এতে আমরা সকলেই জলবায়ু সংক্রান্ত লক্ষ্য পূরণ করতে পারব । সবুজ লগ্নী বৃদ্ধি করতে পারব এবং কয়েক লক্ষ সবুজ কর্মসংস্থান তৈরি করতে পারব । আমি আপনাদের সকলকে সবুজ গ্রিড উদ্যোগ-“আন্তর্জাতিক সৌরজোটের এক সূর্য, এক বিশ্ব, এক গ্রিড”-এ যোগ দেওয়ার আহ্বান জানাচ্ছি ।
বন্ধুগণ,
চারপাশে যেন প্রাকৃতিক সৌন্দর্য বজায় থাকে, সেটা দেখতে হবে । সেটা সাংস্কৃতিকও হতে পারে । ভারতে এটা আমাদের ঐতিহ্যশালী প্রজ্ঞার অংশ । সেখান থেকেই মিশন লাইফ তার শক্তি পায় । পরিবেশের জন্য আমাদের জীবনশৈলী আমাদের প্রত্যেককেই এক একজন জলবায়ু চ্যাম্পিয়ন করে তুলবে ।
বন্ধুগণ,
যতই রূপান্তর হোক না কেন, আমাদের ভাবনা ও কাজ যেন “এক বিশ্ব”কে রক্ষা করতে সাহায্য করে, আমাদের “এক পরিবারের” স্বার্থকে সুরক্ষিত করে এবং সবুজ “এক ভবিষ্যতের” দিকে এগিয়ে নিয়ে যেতে পারে । আমি আপনাদের বৈঠকের সাফল্য কামনা করি । ধন্যবাদ!
নমস্কার!
CG/AP/CS……24-07-2023.. WORD